GiliGold/VAD_KnessetCorpus huggingface dataset:
יעל דיין: אני רשמתי את כל הדברים.
יעל דיין: אני רוצה לומר שאנחנו לא מתייחסים אל מעמד האישה כפוליטיקה.
יעל דיין: בחקיקה שלנו עד עכשיו בנושא קידום נשים ובנושא ייצוג הולם או הבטחת ייצוג, זה נושא שחוצה קווים ואין לו היבט פוליטי.
יעל דיין: יש לו היבט חברתי-ערכי, של תפיסת עולם, שאומרת לקדם נשים משום שהן שוות בכל התחומים.
יעל דיין: אפילו בצה"ל, ובוודאי אף אחד לא מעלה על הדעת שחקיקה ביחס לצבא היא חקיקה פוליטית, עבר לאחרונה חוק לגבי צה"ל, המשטרה וזרועות ובטחון, שמחייב לפתוח תפקידים כדי להבטיח שיהיה שוויון בין המינים במקום שיש בו שירות נשים, ובמקרה של צה"ל שירות חובה.
יעל דיין: אין הכוונה שלנו לאיזה חקיקה פוליטית כופה.
יעל דיין: אנחנו נבקש משדולת הנשים, שיש לה ראייה של היבטים בין-לאומיים, לברר מה המצב החוקתי בארצות אחרות.
יעל דיין: אני מניחה שיתכן ויש בהן איגודים נפרדים, או שבאיגודים הלאומיים יש בוודאי נוכחות של נשים.
יעל דיין: במקום שאין צורך בחוק, אפילו אני כמחוקקת מעדיפה שהנורמה החברתית תביע את עצמה ללא חוק.
יעל דיין: אבל במקום שהנורמה החברתית איננה מתבטאת, בגלל כל מיני סיבות, היסטוריות ואחרות, אז חקיקה מהסוג הזה באה לתקן בהיעדר נורמה, להגיד: הנורמה שלנו היא נורמה שוויונית.
יעל דיין: עובדה שבחלק גדול מהאיגודים - כשאומרים "ייצוג הולם" מבחינת החוק אחת זה מספק.
יעל דיין: פירוש הדבר, שלא יהיה מצב בתחום מסויים, גם אם אין בו נשים אבל בוודאי אם יש בו נשים, שאין לנשים ייצוג ברמה העליונה אף לא של אחת.
יעל דיין: ייצוג הולם זה לא 50%-50, זה גם לא 40%-60%.
יעל דיין: זה קודם כל להבטיח בבסיס שלא יהיה מצב שאין אף אישה אחת.
יעל דיין: זה הפירוש המינימלי לביטוי "ייצוג הולם".
יעל דיין: בכדורגל יש לנו את ההצדקה לכאורה בשל העובדה שזה דבר חדש שרק נכנס ולא עושים מהפיכה ביום.
יעל דיין: יש שתי נשים שהן שותפות, אף שהן עדיין לא חברות בהנהלה, ואני מקווה שבבחירות בעוד שנה תיכנסנה נשים להנהלה בצורה מסודרת.
יעל דיין: אבל קיימים איגודים שיש בהם נשים בשיעור של 20%, 30% ויותר ואילו בהנהלה אין כלל נשים - יש לזה בטח מילה ברוסית.
יעל דיין: המילה בטורקית היא "יוק".
שלומית ניר-טור: יש הרבה ספורטאים ומאמנים יוצאי רוסיה.
יולי יואל אדלשטיין: אפשר גם לשאול כמה עולים חדשים יש בהנהלות.
יעל דיין: אם ניגש לחקיקה אז כמובן שידובר על מצבים שהם אבסורדיים ובלתי קבילים.
יעל דיין: לגבי עניין התקציבים שהזכיר מר מילצ'ן, אנחנו לא חשבנו לדון בזה היום.
יעל דיין: תכננו פגישה נפרדת עם חברת הכנסת נעמי בלומנטל.
עזריקם מילצ'ן: נבקש פגישה נפרדת.
יעל דיין: בכל זאת מעניין אותנו מה קרה ל-2.5 מיליון שקלים.
יעל דיין: היינו רוצים כל שנה להכפיל ולשלש את התקציבים, גם משום שיש עלויות וגם משום שכאשר מקצוע הוא חדש ומתפתח, ההתפתחות נמדדת בתקציב.
יעל דיין: בוודאי לא בביטול תקציב.
חנן בן-דור: כל התקציב שלנו הוא 2.5 מיליון ש"ח.
חנן בן-דור: תראו את זה מול כדורגל נשים.
חנן בן-דור: תסתכלו על הפרופורציות.
שלומית ניר-טור: אני מציעה שלא יהיה דין ודברים בין שני הארגונים כי אנחנו הולכים על שני פרוייקטים נפרדים.
שלומית ניר-טור: אנחנו גם נפעל לטובת הכדורעף.
יעל דיין: בעניין הכדורגל אני ביקשתי שנערוך דיון נפרד.
יעל דיין: זה לא הסתייע עד כה אבל אנחנו נקיים פגישה נפרדת.
יעל דיין: בשעתו פנינו למועצת ההימורים ולוועדת הכספים בעניין הכדורגל, כאשר הגיע התקציב של מועצת ההימורים.
יעל דיין: אנחנו הבנו שזה תקציב מתמשך ושלא כל שנה נצטרך מחדש ללכת לוועדת הכספים.
יעל דיין: אני מציעה שבנושא התקציבי אנחנו נמתין, אלא אם כן למנכ"ל יש משהו להעיר לגבי הדברים של מר מילצ'ן.
יעל דיין: אם לא, אנחנו נדון בזה בנפרד.
12961: דבר ראשון, זה נושא שהוא בעל חשיבות בעינינו.
12961: דבר שני, כאן אין לנו עזרה כספית.
12961: ההתאחדות יודעת על כך.
12961: יש הקצבה כללית להתאחדות לכדורגל, שגם כן לא מהווה מרכיב מרכזי.
12961: אני שמח שלהתאחדות יש מקורות אחרים, גם מזכויות השידור, גם ממערכת ההימורים, יש הקצבה מסויימת שמינהל הספורט נותן, שהיא באמת לא גדולה והם מחלקים אותה בדרכם.
12961: אנחנו יודעים שבשנים האחרונות זה עבר דרך הקצבה מיוחדת.
12961: אנחנו מאוד מצדדים בכך שיגיעו לסכום שיהיה מיועד לנושא הזה ויאפשר את הפעילות, אבל הוא צריך להיות לטווח ארוך.
12961: אי אפשר כך להתחיל ליגה.
12961: עד שמגייסים ועד שהיא מתחילה לרוץ, זה בלתי אפשרי לעצור אותה אחרי כמה חודשים.
12961: זה צריך ללכת לאורך זמן ואז לעודד, באמת דרך התאחדות הספורט בבתי-הספר, להתחיל לבנות עתודה.
12961: יש לזה עתיד.
12961: עובדה היא שבעולם ספורט כדורגל הנשים הפך להיות מאוד פופולרי.
12961: משחק הנשים שנערך לאחרונה בארצות-הברית היה אירוע טלוויזיוני ממדרגה ראשונה.
12961: אני גם מסכים להערה של מר מילצ'ן לגבי החשיפה בטלוויזיה.
12961: זה מפתח.
12961: יש לנו ויכוח קשה עם ערוץ 5, ערוץ הספורט, בעיקר הוא, כי בערוצים אחרים באופן טבעי זה מתחלק.
12961: ערוץ הספורט חייב לשדר כדורגל נשים.
12961: זה גם יפה כשלעצמו.
12961: כמו שמראים כדורסל נשים וזה הפך להיות דבר מקובל, צריך להראות גם כדורגל נשים.
12961: החשיפה הפומבית תביא להגדלת הפופולריות וממילא להכנסת משאבים ולהתחיל לגלגל את הגלגל שיביא להשרשת הספורט הזה.
יעל דיין: אני רוצה להעיר לחברי הכנסת שנכנסו, חברת הכנסת בלומנטל, חברת הכנסת חזן, חבר הכנסת אדלשטיין, אנחנו דנו בקטע הראשון בעניין של ייצוג נשים בהנהלות איגודים.
יעל דיין: ראינו כאן את הנתונים, שתקבלו אחר-כך בנפרד, שיש איגודים שבהם אין כל ייצוג של נשים בהנהלות, כמו איגוד הכדורעף, ותיכף נשמע מהם, על אף שמספר הנשים העוסקות בענף הוא 25%-30%-35%.
יעל דיין: היתה כאן הצעה כללית לחקיקה מתאימה לגבי ייצוג הולם בהנהלות איגודים.
יעל דיין: לפי דעתי זה מכוסה בחוק שוויון זכויות בסעיפי ייצוג הולם אבל צריך יהיה לבדוק את זה.
יעל דיין: הנושא האחרון, שהוא לחלוטין לא על סדר היום, זה נושא הכדורגל.
נעמי חזן: בעניין הכדורגל: מה ששמענו עכשיו ממנכ"ל משרד המדע, התרבות והספורט, אם מותר רק הערה, על תמיכה עמומה - זה לא מספיק.
נעמי חזן: האם המשרד ייזום בעניין הזה?
12961: אנחנו יכולים ליזום בצורה מוגבלת.
12961: הדגיש קודם מר מילצ'ן את עצמאות ההתאחדות לכדורגל, דבר שאנחנו מאוד מכבדים אותו.
12961: אנחנו לא מתערבים למשל בתקציב ההתאחדות לכדורגל.
12961: אנחנו לא יכולים וגם לא רוצים.
12961: אנחנו יכולים לתרום תרומה דרך מועצת ההימורים, ושם אנחנו נפעל.
נעמי חזן: רציתי שזה יכנס לפרוטוקול.
יעל דיין: גם דיברנו על כך שתהיה ישיבה נפרדת בעניין הכדורגל.
יולי יואל אדלשטיין: כמה הערות לגבי הדברים שכבר נאמרו.
יולי יואל אדלשטיין: חברת הכנסת יעל דיין, כפי שאת בוודאי יודעת, וגם רוב הנוכחים, זאת תמיד הדילמה.
יולי יואל אדלשטיין: בוועדה הזאת אנחנו מתרכזים בנושא של נשים, קידום נשים וייצוגן, וכפי שקורה תמיד גולשים לנושאים הרבה יותר כלליים.
יולי יואל אדלשטיין: אני מסכים פחות או יותר עם מה שנאמר כאן לפני דקות אחרות, שיש גם עניין של יחס כללי לספורט.
יולי יואל אדלשטיין: בלי להיכנס לכל ה"פלסף" שכולנו מודעים לו, אני אציג דוגמא אישית שלי.
יולי יואל אדלשטיין: בשנת 1997 הזמנתי נציגים מכמה משרדים ללשכתי כשר לקליטת עליה דאז וביקשתי לבדוק מה קורה עם הספורטאים והספורטאיות האולימפיים לקראת סידני.
יולי יואל אדלשטיין: אמרו לי: השתגעת, אנחנו ב-1997, האולימפיאדה היא בשנת 2000, אז בסוף 1997 נתחיל לעזור לספורטאים אולימפיים.
יולי יואל אדלשטיין: אני לא צוחק ולא מתבדח, זה ציטוט ישיר.
יולי יואל אדלשטיין: אני חושב שבחדר הזה לא צריך להיכנס להמשך השיחה הזאת.
יולי יואל אדלשטיין: ברוך ה', אז התוצאה היתה שהמלגות הופיעו ומשולמות עד היום.
יולי יואל אדלשטיין: זה כמובן לא מספיק אבל לפחות משהו.
יולי יואל אדלשטיין: לגבי הנושא הספציפי הזה, וכאן אני אולי אגיד דברים שהם קצת פחות בקונצנזוס, אני חושב שהדיון שלנו גולש לכיוון שמאוד מדאיג אותי.
יולי יואל אדלשטיין: אני מאוד אוהב כדורגל, כמו רוב אזרחי המדינה.
יולי יואל אדלשטיין: מר מילצ'ן, משום מה אני לא מרגיש הזדהות עמוקה עם הצרות שאתה מעלה כאן.
יולי יואל אדלשטיין: אי חושב שאם אנחנו באמת רוצים לקדם נשים בספורט, אילו אני הייתי מלך הדבר האחרון שהייתי עושה היום הוא להילחם בטלוויזיה כדי שתשדר כדורגל נשים.
יולי יואל אדלשטיין: אני הייתי קודם כל שואל למה אף אחד במדינה לא מכיר את הפרצופים של נשים שהגיעו להישגים נהדרים בענפי ספורט שונים.
יולי יואל אדלשטיין: אני שומע פה על סכום של 2.5 מיליון שקל.
יולי יואל אדלשטיין: תשאלו מישהי שהגיעה כבר למדליות אירופאיות בטקוואנדו, כמו שנאמר, או בטניס שולחן או בכל מיני תחומים אחרים כמה כסף הוקצב לה ולמאמנת/מאמן שלה.
יולי יואל אדלשטיין: הם ראו מיליונים?
יולי יואל אדלשטיין: הם ראו מאות אלפים?
יולי יואל אדלשטיין: מדובר פה בכמה אלפים בודדים.
יולי יואל אדלשטיין: כדורגל זה חשוב וכפי שאמרתי אני אוהב לשבת ביציע ולפעמים גם לשחק.
יולי יואל אדלשטיין: אבל אם אנחנו מדברים על קידום נשים בספורט אני לא בטוח שההתרכזות שלנו צריכה להיות כרגע בקידום כדורגל נשים.
יולי יואל אדלשטיין: מותר לי גם לפעמים להיות אפיקורס.
יולי יואל אדלשטיין: אני חושב שיש כמה ענפים אחרים שמבחינת מעמד הנשים והישגיהן כבר נמצאים במדרגה שונה לחלוטין.
יולי יואל אדלשטיין: יכול להיות שמזה נתחיל ונגיע גם לכדורגל.
יולי יואל אדלשטיין: אני האחרון שיזלזל .
יולי יואל אדלשטיין: אני מסכים עם מה שאמרת, שהיתה תשומת לב עצומה לכדורגל נשים בארצות-הברית, כולל כבוד הנשיא עם כל המשפחה, אבל לזה אנחנו עוד לא נגיע מחר.
יעקב שטופמן: נשיא ארצות-הברית רגיש לנושא של הנשים.
יולי יואל אדלשטיין: אתה יכול לומר את זה.
יולי יואל אדלשטיין: אני לא יכול לומר את זה.
יולי יואל אדלשטיין: יכול להיות שכבר באולימפיאדת סידני נוכל לראות עוד פעם אישה שתביא לנו מדליה, אם כפי שאמרתי נשקיע נכון ונשקיע בכיוונים הנכונים.
יולי יואל אדלשטיין: לגבי ייצוג בהנהלות: אני לא מרגיש מספיק מומחה לדעת איך באמת נקבעים הנציגים.
יולי יואל אדלשטיין: אני יודע שיש התקדמות בעקבות הפעילות של חברות הכנסת יעל דיין, נעמי בלומנטל, נעמי חזן וחברים וחברות כנסת אחרים.
יולי יואל אדלשטיין: אני יודע למשל איך נהג השופט בן-דרור, שלפעמים הרגיז את כולם בממשלה הקודמת, כולל אותי, אבל הוא קבע שיהיו נשים ונשים ונשים וכל מי שרוצה למנות ימנה נשים.
יולי יואל אדלשטיין: כולם התרגזו אבל זה עבד.
יולי יואל אדלשטיין: אני לא יודע בדיוק איך נקבעים ההרכבים בכל התאחדות והתאחדות, בכל הנהלה והנהלה, אבל יכול להיות שעוד לפני חקיקה אפשר להפעיל לחצים מסוג זה וגם להתקדם.
יעל דיין: אנחנו עושים הפרדה, בוודאי בישיבה הזאת, אבל בכלל בטיפול שלנו, בין ספורט של יחידים ויחידות, כלומר ספורט אינדיבידואלי הישגי - וזה כולל גם את נציגינו לאולימפיאדת סידני והמאמנים, ויש הרבה מאוד בעיות גם לנשים וגם לגברים, שפשוט אין להם מהיכן לקחת את התשלום למאמנים וכדי להשתתף בתחרויות מכינות - לבין ספורט קבוצתי.
יעל דיין: אבל אלה דברים שאנחנו עוסקים בהם נפרד.
יעל דיין: אנחנו עוסקים היום בספורט של קבוצות, כאשר התשתית ניתנת במערכת בתי-הספר.
יעל דיין: מלבד העובדה שבאותם ענפים יש ליגות, יש איגודים ויש התאחדויות, בנוסף לכך יש גם מערכת שלמה של הכנה.
יעל דיין: לא תצמח נבחרת ללא תשתית.
יעל דיין: מלבד הכדורגל, שם באמת התחלנו מלמעלה, מראש הפירמידה.
יעל דיין: ההתחלה היא באמת דרך חינוך בבתי-ספר ובניית קבוצות של נערות ונערים בענפי הספורט הקבוצתיים.
יעל דיין: זה נושא שהיה די נטוש במדינת ישראל.
יעל דיין: ההישגים שאנו רואים היום הם כבר תוצאה מהעובדה שהספורט זמין גם לילד וגם לילדה בבית-ספר, שיש מגרש ויש אימונים ויש נבחרת של בית-הספר.
יולי יואל אדלשטיין: יש גם מאמנים ומאמנות ממטולה ועד אילת.
יעל דיין: העניין הזה של התשתית הוא כמובן הדבר הבסיסי.
יעל דיין: מזה הפועל היוצא של שאר הדברים.
יעל דיין: חבר הכנסת אדלשטיין, אני לא התווכח איתך על כדורגל כענף.
יעל דיין: כפי שאמרתי, אנחנו נקבע ישיבה נפרדת על נושא הכדורגל.
יעל דיין: אני רוצה שנקדיש את הזמן שיש לנו לנושא הכדורעף, שהוא נושא אקטואלי ומיידי שאנחנו רוצים לעסוק בו.
יעל דיין: אני מבקשת שאחרי חברי הכנסת גברת שלומית ניר-טור תמשיך בהצגת הדברים.
ענת הופמן: באתי לדבר רק על נושא הייצוג ואתם עוברים לנושא הבא.
יעל דיין: תדברי אחרי חברת הכנסת בלומנטל.
נעמי בלומנטל: קודם כל, אני רוצה להתנצל על האיחור שלי.
נעמי בלומנטל: ניהלתי ישיבה אחרת של ועדת העליה, הקליטה והתפוצות שהתעכבה קצת, לפיכך באתי באיחור, אם כי הנושא מאוד מאוד קרוב ללבי, כפי שאתם יודעים, וגם אני אמונה, בהסכמה שיש בתוך הוועדה, על נושא של ספורט נשים.
נעמי בלומנטל: אני רוצה בקצרה להתייחס ל-2-3 נושאים.
נעמי בלומנטל: הראשון הוא בקשר לכדורגל נשים.
נעמי בלומנטל: אני בהחלט מברכת על ההתפתחות שהיתה בכדורגל נשים.
נעמי בלומנטל: אני חושבת, חבר הכנסת והשר לשעבר יולי-יואל אדלשטיין, שאתה צריך לעבור אצלי חינוך מחדש בנושא הזה.
נעמי בלומנטל: זה כייף לבעוט בכדור, כייף לעצור את הכדור בשער.
נעמי בלומנטל: אני רוצה לשמור לעצמנו את מלוא הזכויות בעניין הזה ושישדרו אותנו, כמה מוצלחות אנחנו כשאנחנו עושות את זה.
יולי יואל אדלשטיין: נורא כייף גם לראות ספורטאים אולימפיים ברמה של מדליות אירופאיות ואולימפיות שאין להם כסף להגיע למחנה אימונים.
יולי יואל אדלשטיין: זה גם נורא כייף.
נעמי בלומנטל: זה נכון, וזה לא צריך להיות כך.
נעמי בלומנטל: האחד לא צריך להיות על חשבון השני.
נעמי בלומנטל: אני יודעת שגם השר ער לכך, ואני חושבת שגם אגודות הספורט, ונמצא פה גם מר עזריקם מילצ'ן.
נעמי בלומנטל: אנחנו עשינו, יחד עם חברות הכנסת, עבודה רצינית כדי לקדם את כדורגל הנשים בארץ, עם גברת שלומית ניר-טור ומשרד החינוך.
נעמי בלומנטל: באמת עשינו עבודה טובה ואנחנו היום רואים לא מעט גולים עפים גם מהרגליים שלנו.
נעמי בלומנטל: אני חושבת שאתה בהחלט יכול להיות מרוצה מזה.
יולי יואל אדלשטיין: אל תעמידו אותי בשער ותעשו בי לינץ'.
נעמי בלומנטל: אני רוצה בהחלט לעודד את המשך קיום כדורגל הנשים ותיגבורו בארץ.
נעמי בלומנטל: יש לזה היום גם אחיזה במציאות הבינלאומית.
נעמי בלומנטל: אני תומכת בכך שהנבחרות שלנו, גם הייצוגיות, מבתי-הספר והלאה, דרך אגודות הספורט, ימשיכו להתקיים ובתיקצוב הנאות.
נעמי בלומנטל: אני רוצה גם להתייחס - אולי יהיה לנו זמן, אך אני לא חושבת שיהיה בישיבה הזאת - לגבי אגודות הספורט השונות.
נעמי בלומנטל: עד מתי צריך לתגבר את התיקצוב של כדורגל הנשים בתוך האגודות וממתי האגודות עצמן צריכות לתקצב את כדורגל הנשים, כפי שהן מתקצבות גם את כדורגל הגברים.
נעמי בלומנטל: בוודאי אני אשמח שיהיו לנו כוכבות שירוויחו לא פחות מאשר הגברים אבל זה כנראה באמת חלום רחוק.
אבשלום וילן: רק שלא יקחו נערי ליווי ...
נעמי בלומנטל: כל-כך התאפקתי לא להעלות את הנושא הזה.
יעל דיין: לגבי הכדורגל אנחנו הסכמנו לעשות ישיבה נפרדת, עם השר.
נעמי בלומנטל: לגבי נושא הייצוג אני חושבת שכולנו תמימי דעים, חוץ ממספר גברים שרוצים להישאר באותה כמות ייצוג בתוך ההנהלות.
נעמי בלומנטל: אז אולי נגדיל את ההנהלות.
יעל דיין: אם הרחיבו את הממשלה אפשר גם להרחיב את ההנהלה של האיגוד.
נעמי בלומנטל: אבל ראינו שראש הממשלה לא בדיוק הוסיף הרבה נשים לממשלה ולא הגדיל את ייצוגן.
נעמי בלומנטל: בסך הכל, בוודאי שאני בעד ייצוג.
נעמי בלומנטל: אנחנו נפעל.
נעמי בלומנטל: אני חושבת שנפעיל את מלוא הכוח שיש לנו כחברות כנסת כדי שבאמת הייצוג של הנשים בהנהלות אגודות הספורט יגבר.
נעמי בלומנטל: אין שום סיבה שלא.
נעמי בלומנטל: זה פשוט מדהים.
ענת הופמן: רציתי להעלות סוגיה שאני מתלבטת בה.
ענת הופמן: כאשר מדברים על כך שייצוג הולם זה מינימום אחד, רציתי להעלות את הבעיה של מי היא האחת הזאת שנכנסת.
ענת הופמן: אם כבר נכנסת אישה אחת להנהלה אז הייתי רוצה שהיא תהיה בסטנדרט גבוה של מקצועיות ושל הופעה.
ענת הופמן: מי בוחר את האחת הזאת?
ענת הופמן: אני לשעבר אלופת ישראל בשחייה.
ענת הופמן: יושבות פה שתי אלופות נפלאות שייצגו אותנו באולימפיאדה בשחייה.
ענת הופמן: אני רוצה לקרוא לכם מהסעיף לקידום מעמד האישה בתקנון איגוד השחייה, שהוא קרוב ללבי: "אם מספר הנשים באיגוד 10% מכלל הספורטאים יהיה על הרשימה המתמודדת שזכתה למרבית קולות ההצבעה לכלול במסגרת נציגיה אישה אחת לפחות במקום אחד הנציגים.
ענת הופמן: " להנהלת איגוד השחייה לא נבחרה אף אישה ואז באה הסיעה הגדולה ביותר באיגוד וביקשה, בהתאם לתקנון שקראתי לכם עכשיו - אני אתן לכם העתקים של זה - להחליף את הנציג שלה בנציגה אישה מתאימה.
ענת הופמן: הנהלת האיגוד סירבה לקבל את ההחלפה.
ענת הופמן: הסיעה אז פנתה לבית-הדין של האיגודים העצמאיים ובית-הדין הורה על החלפת הנציג, אבל קבע שהנציגה תיקבע על-ידי הנציג המוחלף.
ענת הופמן: ואת מי הוא הביא?
ענת הופמן: הוא הביא מישהי שיש לה רקורד בלתי ידוע בשחייה.
ענת הופמן: ב-8 החודשים האחרונים היא לא באה לאף ישיבה ובישיבות שאליהן היא באה היא לא פצתה את הפה ולא יזמה כלום.
ענת הופמן: מי היתה הנציגה שהסיעה הגדולה רצתה להוסיף?
ענת הופמן: רצינו להכניס את גברת ליאור בירקן, שיש לה MA בספורט, יצגה אותנו באולימפיאדה, שחיינית מצויינת, עם מחוייבות להכניס נשים, עם מחוייבות לקדם ילדות ונערות.
ענת הופמן: כעת גברת ליאור בירקן נשארת בחוץ ואילו הנציגה שבפנים לא מוסיפה דבר.
ענת הופמן: כך קרה באיגוד השחייה.
ענת הופמן: בגדול אני אומרת דבר כזה, אם אנחנו מכניסים אחת, וזה כל מה שמאפשרים היום להכניס, צריך לדרוש שאם היא נעדרת מ-3 ישיבות יחליפו אותה באישה אחרת.
ענת הופמן: איך אנחנו יכולים לדאוג לזה שאותה אחת שנכנסת - - -
קריאה: גם מגברים את דורשת את זה?
ענת הופמן: 11 הגברים באיגוד השחייה, אולי מה שמשותף להם זה בינוניות.
ענת הופמן: אני מהאחת הזאת רוצה מצויינות.
ענת הופמן: זה מה שהשולחן הזה רוצה.
ענת הופמן: אנחנו רוצים להכניס אחת שתהיה טובה ושתהיה נוכחת.
ענת הופמן: איך זה שגברת ליאור בירקן בחוץ וההיא בפנים?
נעמי בלומנטל: יש לנו הרבה מה להעיר על זה אבל אני חושבת שלא בהזדמנות זאת.
יעל דיין: גברת ענת הופמן, אני בספק אם נוכל מפה לשנות את הייצוג הנשי באיגוד השחייה, מלבד העניין של נוכחות, שהוא באמת תקנוני מובהק וחל גם על הגברים.
יעל דיין: אני חושבת שאי אפשר להתערב בזה מן החוץ.
יעל דיין: אני מאמינה שכאשר תהיה אווירה מתאימה לגבי הנושאים האלה ולגבי החובה לייצוג נשים, אני מאמינה שזאת תיהפך להיות אמביציה של האגודות להכניס את הטובות ביותר.
יעל דיין: אי אפשר מהכנסת לקבוע כישורים לגבי נציג בהנהלת איגוד השחייה.
ענת הופמן: אז לא כישורים.
ענת הופמן: אז נוכחות.
ענת הופמן: האיגוד הרי לא יכול לעקוב שאותה אחת באמת מגיעה.
יעל דיין: בעניין הזה אתם יכולים להתדיין עם האיגוד לבדכם, לא מהכנסת.
יעל דיין: זה צריך להיות תקנון של האיגוד.
יעל דיין: אבל לגבי כישורים, בואו נעשה קמפיין כל פעם לגופו.
יעל דיין: זאת אומרת, אם יש מועמדת טובה ואנחנו רואים שיש סיכון שהיא תוחלף במועמדת פחות טובה, אז בבקשה, תשתמשי בנו.
יעל דיין: זה לא עניין של חקיקה.
נעמי חזן: אם מותר לי לומר, הבעיה היא במקום אחר לחלוטין.
נעמי חזן: ייצוג הולם זה לא אישה אחת.
נעמי חזן: גם בג"ץ קבע בסידרה של עתירות שייצוג הולם הוא ייצוג הולם.
נעמי חזן: הוא בוודאי יותר מאחת מתוך אחד-עשר.
נעמי חזן: אם הולכים לפי הכלל הזה אזי לא צריך להיכנס בכלל לוויכוח הפרטני משום שלא יתכן שיש רק אישה אחת באגודה מהסוג הזה.
נעמי חזן: זה הפיתרון.
יעל דיין: זה נושא של חקיקה.
נעמי חזן: אם יהיה צורך אז גם את זה נחוקק.
נעמי חזן: שוב אני חוזרת, גם בתיקון לחוק החברות הממשלתיות נקבע חד-משמעית שייצוג הולם זה לא אישה אחת בדירקטוריון וכנ"ל גם לגבי העדפה מתקנת בשירות המדינה.
נעמי חזן: הכלל הוא ברור לחלוטין.
נעמי חזן: אגב, לדעתי אחת זה לא ייצוג, בוודאי ובוודאי שלא הולם.
רותי בורשטיין: אני חושבת שאסור לנו להשתמש במונח "ייצוג הולם".
רותי בורשטיין: אני חושבת שאנחנו צריכים לדבר על ייצוג פרופורציונלי.
רותי בורשטיין: אז יובילו את הבנייה של התשתית מכיוון אחד והחקיקה, במתכונת כזאת או אחרת, של תקינה או חקיקה, תטפל בזה מהכיוון השני.
רותי בורשטיין: אם אנחנו פה על-יד השולחן לא יודעים למה אנחנו מתכוונים בייצוג הולם, אנחנו לא יכולים לדרוש מאף אחד שייטפל בזה כמו שצריך.
יעל דיין: אני מאוד לא רוצה להיכנס לכל הסבך הזה, פשוט משום שיש תקדימים.
יעל דיין: היינו רוצים שכאחוזנו באוכלוסיה כך תהיה מידת הייצוג שלנו, אבל עיזבו את זה.
יעל דיין: זה דבר שהוא תוצאה של התפתחות חברתית ערכית וזה לא הולך מבחינת החוק.
יעל דיין: לא יכול להיות חוק שמחייב ייצוג של 50% בשום תחום.
יעל דיין: הדבר שעבר עד כה וצריך לתפוס טוב זה העניין של ייצוג הולם.
יעל דיין: לא ניכנס כאן לוויכוח משום שיש לנו הסכמה על העקרון אבל אולי אין לכם די מידע על חוסר האפשרות ביישום העקרון של 50%.
יעל דיין: אפשר עד מחרתיים להתווכח.
רותי בורשטיין: לא 50% אבל ייצוג פרופורציונלי להשתתפות באותו ענף.
ענת הופמן: אם 44% מהשחיינים בישראל הן נשים, איך זה שיש נציגה אחת מתוך אחד-עשר בהנהלה?
נעמי חזן: זאת בדיוק הנקודה.
יעל דיין: זה ממש לא לשולחן הזה.
יעל דיין: מפרופורציונלי נובע ש-40% יהיה 40%, ושנה אחרי זה אם יש 50% אז זה יעלה ל-50%.
יעל דיין: זאת אומרת, את תצטרכי לעשות איזה מבנה גמיש כדי לשמור על הפרופורציות.
יעל דיין: ואם האחוז יורד, אז את תורידי נציגות?
יעקב שטופמן: אז תתעסקי כל הזמן בפרופורציות ובאחוזים.
יעל דיין: בשום מקום בעולם, גם בארצות שיש בהן 60% נשים בתחומים מסויימים, אין דבר כזה.
יעל דיין: יש לפעמים קווטה, בנושאים פוליטיים בדרך כלל, שאומרת: 30% או 40% בפרלמנטים באירופה.
יעל דיין: אצלנו אנחנו רבים על עצם הייצוג של נשים.
יעל דיין: זה מאוד אמביציוזי, מאוד תואם את הערכים שלי לבוא ולהגיד "ייצוג פרופורציונלי".
יעל דיין: חקיקה כזאת לא יכולה לעבור.
יעל דיין: זה דבר שהוא חברתי.
יעל דיין: אני באותה מידה רוצה להיות מיוצגת בכל המפלגות בכנסת אך בתפיסת עולמה של ש"ס לא יהיו לעולם נשים.
יעל דיין: אני לא יכולה לחוקק שהם חייבים לכלול נשים ברשימה ולהגיד שבכל מפלגה יהיה מינימום של נשים.
יעל דיין: אני לא יכולה להיכנס גם לבתי-הדין, שם על אף שאישה היא קליינטית לבית-דין רבני ולהם יש בלעדיות עליה אין לה ייצוג במערכת השופטת.
יעל דיין: הייתי רוצה גם שבבית-המשפט העליון מספר השופטות יהיה כמספרן באוכלוסיה.
יעל דיין: לא ניכנס לזה.
יעל דיין: לחם חוקה של הוועדה הזאת היא להלך כאן בין הטיפות של האפשרי והרצוי.
יעל דיין: תאמינו לי, ההישגים המועטים שהשגנו עד כה הם משום פשרות.
יעל דיין: זה דברים שלא היו קודם.
יעל דיין: כך שהייתי חוסכת את הוויכוח.
יעל דיין: כל ישיבת ועדה נוגעת בנושא הזה, כל פעם בתחום אחר.
יעל דיין: צריך להבין גם את המציאות וגם את מה שניתן להשיג והושג עד עכשיו.
תמי ליברמן: אני מקדמת באופן עצמאי פרוייקט כלשהו לקידום ספורט נשים כבר כמה חודשים.
תמי ליברמן: וחוץ מזה אני שחקנית כדורגל באחת הקבוצות שאתם מדברים עליהן.
תמי ליברמן: כשאני שומעת 2.5 מיליון שקל אני המומה, אני כמעט מתעלפת.
תמי ליברמן: אני יודעת שבנות שמשחקות בקבוצה חלקן לא מקבלות החזר נסיעות - אני מדברת על ידע מהשטח, מהדשא.
תמי ליברמן: יש מנהלי קבוצות שמקבלים סכום כסף מאוד קטן, לא כל מה שהובטח, וגם זה לא מגיע בזמן.
תמי ליברמן: אני מאמינה שהכסף מגיע מאותם מקורות מהם הוא צריך להגיע אבל למי הוא מגיע?
תמי ליברמן: לעסקן ספורט שמנהל קבוצה.
תמי ליברמן: היום, לא במקרה, כל מיני מאמנים שרק גמרו בית-ספר למאמנים רוצים לפתוח קבוצות לכדורגל נשים.
תמי ליברמן: אני מאמינה שבהתאחדות לכדורגל ערים לזה - כי יש תקציב מועדף.
תמי ליברמן: מה קורה עם התקציב הזה?
תמי ליברמן: באיזה דרך אפשר לעקוב אחרי זה?
יעל דיין: ארשה לעצמי לקטוע אותך כי כפי שחזרנו ואמרנו, בנושא הכדורגל אנחנו נקיים ישיבה נפרדת.
תמי ליברמן: רציתי שתהיו ערים לזה.
תמי ליברמן: חבל לי שחבר הכנסת אדלשטיין עזב.
תמי ליברמן: מה שהוא אמר יכול להיות קצת מסוכן.
תמי ליברמן: נכון שיש ענפי ספורט אחרים.
תמי ליברמן: אני לדוגמא במשך 14 שנים עסקתי בטניס שולחן והגעתי להישגים יפים כאלה ואחרים אך זה קרה מכיוון שבגיל שבו החלטתי להיות ספורטאית עדיין לא היה קיים בישראל כדורגל נשים.
תמי ליברמן: לכן כל-כך חשוב היום כן לחזק את זה.
תמי ליברמן: צריך לחזק כל ענף ספורט שירצה לקום.
תמי ליברמן: צריך לחזק גם את הספורטאיות ואת הספורטאים בכל תחום אחר, אבל זה לא צריך לבוא על חשבון.
יעל דיין: א
יעל דיין: בקש לעבור לנושא הבא שלנו: פרוייקט לאומי בכדורעף נשים.
יעל דיין: גברת שלומית ניר-טור תציג את זה.
שלומית ניר-טור: אנחנו קוראים לו "פרוייקט לאומי בכדורעף נשים" בניהולו של ד"ר אריה זלינגר.
שלומית ניר-טור: זאת הזדמנות יוצא דופן להוביל את הנשים בספורט להישגים בינלאומיים אשר טרם הושגו בישראל בענף קבוצתי ויהוו מודל לילדות ולנערות לפיתוח הענף כולו.
שלומית ניר-טור: יוזמי הפרוייקט הם איגוד הכדורעף, הוועד האולימפי, משרד המדע, התרבות והספורט - שלושתם שותפים לרעיון.
שלומית ניר-טור: לקח לנו הרבה מאוד שנים לשכנע את ד"ר אריה זלינגר - ולא בכדי אני כותבת פה למה המאמן הזה הגיע.
שלומית ניר-טור: כמעט כולם בשולחן הזה יודעים אבל בכל אופן אקרא לכם את הישגיו.
יעל דיין: אני מציעה שלא תקראי את כל הפירוט כי אני מניחה שכולנו מודעים לזה.
שלומית ניר-טור: זה המאמן הישראלי בעל שיעור הקומה הכי רציני שיצא לתפוצות ובאמת עשה הישגים יוצאי דופן והצעיד מדינות רבות לגמרים אולימפיים.
שלומית ניר-טור: והנה הוא נעתר להגיע לארץ.
שלומית ניר-טור: זה בשבילנו כמו שהיכל הקודש הגיע לארץ.
שלומית ניר-טור: אני חושבת שזאת הזדמנות שאין כדוגמתה לתת לו את האפשרות להעמיד קבוצת כדורעף ישראלית ולהגיע איתה לאולימפיאדה.
שלומית ניר-טור: הוא לא התבייש, ואין הרבה מאמנים כמוהו בעולם, כולל המאמן הדני, וסימן בדיוק למה הוא מסוגל להגיע.
שלומית ניר-טור: הוא בעצמו סימן את זה ואלה בעצם הדברים שהוא אמר.
שלומית ניר-טור: אנחנו מדברים פה על הישגים שבאמת חבל שחבר הכנסת יולי-יואל אדלשטיין איננו בשביל לראות את זה.
שלומית ניר-טור: הפרוייקט יתחיל בסוף שנת 2000.
שלומית ניר-טור: מוקדמות אליפות אירופה ב-2003, מוקדמות למשחקים האולימפיים, שעדיין לא מובטח שאפשר יהיה לעלות, גמר אליפות אירופה, אליפות עולם ומוקדמות למשחקים האולימפיים ב-2007.
שלומית ניר-טור: אנחנו מדברים על פרוייקט של לפחות 7 שנים שעלותו היא בהערכה 665,000 דולר לשנה.
שלומית ניר-טור: הייתי משווה את זה להיי-טק.
שלומית ניר-טור: יש לנו אפשרות להצליח בגדול ושווה לתת את ההשקעה הזאת.
שלומית ניר-טור: חבל שמר נחמן שי יצא אבל אני חושבת שתפקיד היושבים סביב השולחן הזה הוא לתת גיבוי לפרוייקט הזה, לומר שזה באמת יתן לנו איזה חלון שעוד לא היה כמוהו.
שלומית ניר-טור: אני אשמח אם איגוד הכדורעף יאמר את דברו.
חנן בן-דור: אני יו"ר איגוד הכדורעף.
חנן בן-דור: לפני שאני נוגע בפרוייקט שנקרא היום "הפרוייקט הלאומי", שאנחנו מאוד תומכים בו, אני רוצה לומר מילה אחת על הדברים שנאמרו לגבי ייצוג נשים.
חנן בן-דור: ראשית, אני מאוד מברך על הישיבה הזאת.
חנן בן-דור: אני חושב שאם חלק מהתמורה שתהיה היא ייצוג יותר גדול של נשים בהנהלות האיגודים ובגופים השונים, בוועדות השונות, אני חושב שזה יהיה נכון.
חנן בן-דור: אבל צריך לדעת, אפשר לקרוא את התקנון של האיגודים כפי שהוקרא.
חנן בן-דור: הבעיה היא לא באיגודים.
חנן בן-דור: הבעיה היא במרכזים.
חנן בן-דור: ברגע שהתקנון נכתב כפי שהוא ורשימה גדולה צריכה להכניס אישה כמועמדת, לאיגוד אין שום SAY, הוא לא יכול להגיד כלום בעניין.
חנן בן-דור: אם המרכזים לא מתייחסים לזה - מרכז הפועל, מרכז מכבי - אז האיגוד לא יכול לעשות שום דבר.
חנן בן-דור: באיגוד הכדורעף כבר קרוב ל-3 חודשים, מאז שעשינו איזה שינוי בהנהלת האיגוד, אנחנו מחכים שתצטרף אישה להנהלה והיא לא מצטרפת.
חנן בן-דור: כבר סימנו את הכיוון ואת מי אנו רוצים לצרף, ספורטאית, והיא לא מצטרפת.
חנן בן-דור: כלומר, הבעיה היא לא באיגודים.
יעל דיין: ההנהלה מורכבת רק מנציגי מרכזים?
יעל דיין: האם אין חברים שהם מעין נציגי ציבור?
חנן בן-דור: לא.
חנן בן-דור: ההנהלות מורכבות אך ורק מנציגי המרכזים.
חנן בן-דור: המרכזים שולחים את נציגיהם.
גאלב מג'אדלה: על-פי כוחם.
חנן בן-דור: על-פי מפתח מסויים של שקלול פעילים.
ענת מאור: איך אפשר לפתור את זה?
ענת מאור: אם אנחנו מתכוונים ברצינות לאכוף, אז אנחנו מתכוונים.
חנן בן-דור: אפשר לפתור את זה.
חנן בן-דור: אם ישנה היום הוראת שעה שהרשימה הגדולה צריכה לצרף אישה, צריך לתבוע ממרכז הפועל או ממרכז מכבי שיימלאו את הוראת השעה.
חנן בן-דור: כשמדברים על איגוד הכדורעף אז זה מרכז הפועל.